CELEX: 32020R0448
Language: hu
Date: 2019-12-17 00:00:00
Title: A Bizottság (EU) 2020/448 felhatalmazáson alapuló rendelete (2019. december 17.) az (EU) 2016/2251 felhatalmazáson alapuló rendeletnek a tőzsdén kívüli származtatott ügyletek egyes, fedezeti célú, egyszerű, átlátható és egységesített értékpapírosításokkal kapcsolatos kezelésének meghatározása tekintetében történő módosításáról (EGT-vonatkozású szöveg)

27.3.2020   
               
               
                  HU
               
               
                  Az Európai Unió Hivatalos Lapja
               
               
                  L 94/8
               
            
         A BIZOTTSÁG (EU) 2020/448 FELHATALMAZÁSON ALAPULÓ RENDELETE
         (2019. december 17.)
         az (EU) 2016/2251 felhatalmazáson alapuló rendeletnek a tőzsdén kívüli származtatott ügyletek egyes, fedezeti célú, egyszerű, átlátható és egységesített értékpapírosításokkal kapcsolatos kezelésének meghatározása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tőzsdén kívüli származtatott ügyletekről, a központi szerződő felekről és a kereskedési adattárakról szóló, 2012. július 11-i 648/2012/EU európai parlamenti és tanácsi rendeletre (1) és különösen annak 4. cikke (15) bekezdésére,
         mivel:
         
                     (1)
                  
                  
                     Az (EU) 2017/2402 európai parlamenti és tanácsi rendelet (2) 42. cikkének (3) bekezdése módosította a 648/2012/EU rendelet 11. cikkének (15) bekezdését. A módosítás arra irányult, hogy a nem központilag elszámolt tőzsdén kívüli származtatott ügyletekre vonatkozó letéti követelmények tekintetében azonos módon kezeljék a fedezett kötvényekhez kapcsolódó származtatott ügyleteket és az értékpapírosításokhoz kapcsolódó származtatott ügyleteket. Mivel az (EU) 2016/2251 felhatalmazáson alapuló bizottsági rendelet (3) a 648/2012/EU rendelet 11. cikkének (15) bekezdésén alapul, az említett felhatalmazáson alapuló rendeletet módosítani kell annak érdekében, hogy tükrözze a 648/2012/EU rendelet 11. cikke (15) bekezdésének módosítását, vagyis magában foglalja a különleges célú gazdasági egységek által értékpapírosítással kapcsolatban kötött, nem központi szerződő félen keresztül elszámolt tőzsdén kívüli származtatott ügyletekre vonatkozó kockázatcsökkentési technikákkal kapcsolatos szabályokat is.
                  
               
                     (2)
                  
                  
                     A 648/2012/EU rendelet 11. cikkének módosított (15) bekezdésével összhangban a különleges célú gazdasági egységek által értékpapírosítással kapcsolatban kötött, nem központi szerződő félen keresztül elszámolt tőzsdén kívüli származtatott ügyletekre vonatkozó kockázatcsökkentési technikákkal kapcsolatos szabályoknak figyelembe kell venniük az említett különleges célú gazdasági egységek előtt álló, biztosítékeszközök nyújtásával kapcsolatos akadályokat. A különleges célú gazdasági egységek a struktúrájukból adódóan jellemzően csak csekély mértékben generálnak likviditási többletet, és ezért kevesebb eszközt használhatnak fel biztosítékcserére. Ez az akadály gátolja a különleges célú gazdasági egységeket abban, hogy a biztosítékot az (EU) 2016/2251 felhatalmazáson alapuló rendelet követelményeinek teljes mértékben megfelelő módon cseréljék ki. Ezért indokolt, hogy a különleges célú gazdasági egységek az egyszerű, átlátható és egységesített értékpapírosítás (STS-értékpapírosítás) kapcsán bizonyos feltételek mellett mentesüljenek a biztosítéknyújtási kötelezettség alól. Ezzel lehetővé kell tenni, hogy a különleges célú gazdasági egységek az STS-értékpapírosítás kapcsán bizonyos fokú rugalmasságot élvezhessenek, biztosítva ugyanakkor, hogy partnereik kockázata korlátozott legyen. A különleges célú gazdasági egységek azonban nincsenek korlátozva abban, hogy az STS-értékpapírosítás kapcsán partnereiktől biztosítékot szedjenek be, és azt később, esedékességkor visszafizessék. A különleges célú gazdasági egységek szerződő feleinek ezért az STS-értékpapírosítás kapcsán pénzeszköz formájában változó letétet kell nyújtaniuk. Jogot kell azonban biztosítani számukra ahhoz, hogy azt részben vagy egészben visszakapják, a különleges célú gazdasági egységek számára pedig csak a pénzeszköz formájában kapott változó letét beszedését, illetve visszafizetését célszerű előírni. Ez megfelel az (EU) 2017/2402 rendelet (41) preambulumbekezdésének, amely ezáltal látja biztosítva a fedezett kötvényekkel összefüggő származtatott ügyletek és az értékpapírosításokkal összefüggő származtatott ügyletek koherens kezelését az elszámolási kötelezettség és a nem központi szerződő félen keresztül elszámolt, tőzsdén kívüli származtatott ügyletekre vonatkozó letéti követelmények tekintetében.
                  
               
                     (3)
                  
                  
                     Ezért az (EU) 2016/2251 felhatalmazáson alapuló rendeletet ennek megfelelően módosítani kell,
                  
               
                     (4)
                  
                  
                     Ez a rendelet az Európai Bankhatóság, az Európai Biztosítás- és Foglalkoztatóinyugdíj-hatóság és az Európai Értékpapírpiaci Hatóság által a Bizottságnak benyújtott szabályozástechnikai standardtervezeteken alapul.
                  
               
                     (5)
                  
                  
                     Az Európai Bankhatóság, az Európai Biztosítás- és Foglalkoztatóinyugdíj-hatóság és az Európai Értékpapírpiaci Hatóság nyilvános konzultációt folytatott az e rendelet alapját képező szabályozástechnikai standardtervezetekről, elemezte a lehetséges kapcsolódó költségeket és hasznot, és kikérte az 1093/2010/EU európai parlamenti és tanácsi rendelet (4) 37. cikkével összhangban létrehozott banki érdekképviseleti csoport véleményét, az 1094/2010/EU európai parlamenti és tanácsi rendelet (5) 37. cikkével összhangban létrehozott biztosítási és viszontbiztosítási érdekképviseleti csoport és foglalkoztatói-nyugdíj érdekképviseleti csoport véleményét, valamint az 1095/2010/EU európai parlamenti és tanácsi rendelet (6) 37. cikkével összhangban létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2016/2251 felhatalmazáson alapuló bizottsági rendelet módosítása
            Az (EU) 2016/2251 felhatalmazáson alapuló rendelet szövege a következő 30a. cikkel egészül ki:
            
               
                  „30a. cikk
                  A fedezeti célú értékpapírosítással összefüggő származtatott ügyletek kezelése
                  
                     (1)   A 2. cikk (2) bekezdésétől eltérve és az e cikk (2) bekezdésében megállapított feltételek teljesülése esetén, a szerződő felek kockázatkezelési eljárásaikban a következőkről rendelkezhetnek az olyan tőzsdén kívüli származtatott ügyletekkel kapcsolatban, amelyeket egy különleges célú gazdasági egység kötött az (EU) 2017/2402 európai parlamenti és tanácsi rendelet (*1) 2. cikkének 1. pontja szerinti és a 648/2012/EU rendelet 4. cikkének (5) bekezdésében meghatározott feltételeknek is megfelelő értékpapírosítással kapcsolatban:
                     
                                 a)
                              
                              
                                 a különleges célú gazdasági egység nem nyújt változó letétet, hanem a változó letét a különleges célú gazdasági egység szerződő felétől pénzbeli formában szedendő be, és annak szerződő fele számára fizetendő vissza esedékességkor;
                              
                           
                                 b)
                              
                              
                                 alapletét nyújtására vagy beszedésére nem kerül sor.
                              
                           
                  
                     (2)   Az (1) bekezdés akkor alkalmazandó, ha a következő feltételek mindegyike teljesül:
                     
                                 a)
                              
                              
                                 a különleges célú gazdasági egységgel az értékpapírosítás kapcsán kötött tőzsdén kívüli származtatott ügylet szerződő fele legalább egyenrangú az értékpapírosítás legelőbbre sorolt ügyletrészsorozatának tulajdonosaival, feltéve, hogy a szerződő fél nem a nemteljesítő és nem is az érintett fél;
                              
                           
                                 b)
                              
                              
                                 a különleges célú gazdasági egység a tőzsdén kívüli származtatott ügylet tárgyát képező értékpapírosítás kapcsán a legelőbbre sorolt értékpapír tekintetében a kintlévő értékpapírok legalább 2 %-ának megfelelő folyamatos hitelminőségjavítást köteles alkalmazni.
                              
                           
                                 c)
                              
                              
                                 a nettósítási halmaz nem tartalmaz az értékpapírosításhoz nem kapcsolódó, tőzsdén kívüli származtatott ügyleteket.
                              
                           
               
            
         
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. december 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 201., 2012.7.27., 1. o.
         
         
            (2)  Az Európai Parlament és a Tanács (EU) 2017/2402 rendelete (2017. december 12.) az értékpapírosítás általános keretrendszerének meghatározásáról, az egyszerű, átlátható és egységesített értékpapírosítás egyedi keretrendszerének létrehozásáról, valamint a 2009/65/EK, a 2009/138/EK és a 2011/61/EU irányelv és az 1060/2009/EK és a 648/2012/EU rendelet módosításáról (HL L 347., 2017.12.28., 35. o.).
         
            (3)  A Bizottság (EU) 2016/2251 felhatalmazáson alapuló rendelete (2016. október 4.) a tőzsdén kívüli származtatott ügyletekről, a központi szerződő felekről és a kereskedési adattárakról szóló 648/2012/EU európai parlamenti és tanácsi rendeletnek a nem központi szerződő félen keresztül elszámolt tőzsdén kívüli származtatott ügyletek kockázatcsökkentési technikáit meghatározó szabályozástechnikai standardok tekintetében történő kiegészítéséről (HL L 340., 2016.12.15., 9. o.).
         
            (4)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).
         
            (5)  Az Európai Parlament és a Tanács 1094/2010/EU rendelete (2010. november 24.) az európai felügyeleti hatóság (az Európai Biztosítás- és Foglalkoztatóinyugdíj-hatóság) létrehozásáról, valamint a 716/2009/EK határozat módosításáról és a 2009/79/EK bizottsági határozat hatályon kívül helyezéséről (HL L 331., 2010.12.15., 48. o.).
         
            (6)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.)